**PARLAMENTARNI ODBOR ZA STABILIZACIJU I PRIDRUŽIVANjE**
**EVROPSKE UNIJE I SRBIJE**
**(POSP)**

11. sastanak

30-31. oktobar 2019. godine
Beograd

**DEKLARACIJA i PREPORUKE**

Parlamentarni odbor za stabilizaciju i pridruživanje Evropske unije i Srbije (POSP) održao je svoj jedanaesti sastanak 30. i 31. oktobra 2019. godine u Beogradu kojim su kopredsedavali gđa Tanja FAJON, ispred delegacije Evropskog parlamenta, i g. Vladimir ORLIĆ, ispred delegacije Narodne skupštine Republike Srbije.

U razmeni stavova sa Odborom učestvovali su:

* **Nj.E.**  **g. Kimo LAHDEVIRTA**, ambasador Finske u Republici Srbiji, u ime finskog predsedavanja Savetu,
* **Gđa Mateja NORČIČ ŠTAMCAR**, zamenik šefa delegacije Evropske unije u Republici Srbiji, u ime Evropske unije,
* **Gđa Jadranka JOKSIMOVIĆ**, ministar za evropske integracije, u ime Vlade Srbije,

Članovi Parlamentarnog odbora za stabilizaciju i pridruživanje razmatrali su sledeće teme:

* Trenutna situacija u pristupnim pregovorima i odnosima između EU i Srbije;
* Procena napretka u pregovaračkim poglavljima 23 i 24;
* Izborni okvir i procesi: aktualno stanje i budući koraci;
* Dijalog između Beograda i Prištine uz posredovanje EU;
* Institucionalna obnova i perspektiva proširenja EU;

Parlamentarni odbor za stabilizaciju i pridruživanje, u skladu sa članom 7. Poslovnika i članom 125. Sporazuma o stabilizaciji i pridruživanju Evropske unije i Srbije, upućuje sledeću deklaraciju i preporuke Savetu za stabilizaciju i pridruživanje i institucijama Srbije i Evropske unije:

1. Pozdravlja kontinuirani napredak Srbije u pregovorima o pristupanju, što je dovelo do otvaranja ukupno 17 pregovaračkih poglavlja, od kojih su dva privremeno zatvorena; poziva novoizabrani Evropski parlament i novosastavljenu Evropsku komisiju da ostanu glasni zagovornici i održe zamah procesa proširenja, kao jednog od ključnih prioriteta i poziva na pozitivnije poruke Saveta EU u tom pogledu; izražava podršku evropskoj perspektivi Srbije za 2025. godinu i podseća da su za verodostojnu perspektivu proširenja potrebni održivi napori i nepovratne reforme;
2. Konstatuje da su EU integracije ostale strateški cilj Srbije i podržava srpske vlasti da nastave sa svojim naporima u promovisanju evropskih vrednosti i jačanju svesti građana o konkretnim rezultatima i vidljivim benefitima procesa evropskih integracija kroz strategiju aktivne komunikacije; konstatuje da EU daje daleko najveći doprinos Srbiji; naglašava važnost povećanja vidljivosti i informisanja javnosti u EU i Srbiji o ostvarenim benefitima;
3. Pozdravlja prihvatanje predloga za uspostavljanje međustranačkog dijaloga u Narodnoj skupštini uz posredovanje Evropskog parlamenta; pozdravlja učešće svih političkih stranaka koje su učestvovale u dijalogu i poziva one političke stranke koje još uvek nisu prihvatile poziv da zauzmu proaktivan stav i uključe se u dijalog u cilju unapređenja kvaliteta političkog dijaloga u Narodnoj skupštini Srbije i izbornog okruženja uoči izbora 2020. godine; pohvaljuje usvajanje Rezimea zaključaka sa prvog međustranačkog dijaloga u Narodnoj skupštini Republike Srbije, koji je održan 9. i 10. oktobra 2019. godine, o unapređenju uslova za održavanje parlamentarnih izbora; naglašava važnost druge faze dugoročnih aktivnosti posredovanja EP-a za jačanje kulture parlamentarnog dijaloga, poboljšanje političke atmosfere, praksi i procedura unutar Narodne skupštine;
4. Žali zbog bojkota parlamentarnih sednica od strane dela opozicije; naglašava da je parlament institucija za rešavanje političkih razlika; poziva opozicione stranke da se uzdrže od bojkota rada Narodne skupštine kao i izbora 2020. godine, s obzirom da su učešće na izborima i u radu Narodne skupštine kamen temeljac svakog demokratskog društva;
5. Naglašava važnost prihvatanja posredovanja EP-a u jačanju kulture parlamentarnog dijaloga u Narodnoj skupštini; pozdravlja važne korake koji su preduzeti neposredno nakon preporuka iz Izveštaja EK o napretku; pozdravlja to što je uveden niz mera radi unapređenja rada Narodne skupštine, što je rezultiralo značajnim smanjenjem hitnih procedura, kao i smanjenjem broja amandmana i grupisanja nepovezanih tačaka; pohvaljuje što se o godišnjim izveštajima nezavisnih tela raspravljalo na plenarnim sednicama; naglašava potrebu za efikasnim praćenjem preporuka nezavisnih nadzornih tela; podstiče sve političke stranke da dalje jačaju politički dijalog i obezbede dosledno funkcionisanje Narodne skupštine;
6. Konstatuje da je ostvaren određeni napredak u skladu sa preporukama OEBS/ODIHR-a sa prethodnih izbora; ističe potrebu za punim sprovođenjem svih preostalih preporuka iz završnog izveštaja Misije OEBS/ODIHR-a za posmatranje izbora, pre svega uvažavajući prioritetne preporuke; pozdravlja formiranje posebne međuvladine Radne grupe za saradnju sa OEBS-om i ODIHR‑om na sprovođenju izbornih preporuka i činjenicu da je Vlada usvojila zaključke pomenute Radne grupe;
7. Podseća da je dalji napredak u poglavljima vladavine prava i osnovnih prava, kao i normalizacija odnosa Beograda i Prištine u okviru poglavlja 35, i dalje od presudnog značaja za dinamiku pregovora o pridruživanju; poziva Savet i Komisiju da podrže otvaranje dodatnih tehnički pripremljenih poglavlja;
8. Konstatuje da je pravni i institucionalni okvir za poštovanje ljudskih prava u potpunosti uspostavljen i poziva na njegovo delotvornije sprovođenje, posebno u pogledu nacionalnih manjina u oblastima obrazovanja, zvanične upotrebe manjinskih jezika i adekvatne zastupljenosti manjina u državnoj upravi i pravosuđu; konstatuje napredak koji je postignut u oblasti obrazovanja i pozitivni rezultat koji je ostvaren u procesu pripreme i štampanja udžbenika za nacionalne manjine; naglašava važnost osnaživanja žena i mladih na tružištu rada; pozdravlja uspešnu organizaciju Beogradske parade ponosa 15. septembra 2019. godine;
9. Ponavlja važnost slobode izražavanja i medija i poziva na dalji napredak u ovoj oblasti; konstatuje napredak postignut u izradi prvog nacrta medijske strategije pripremljenog na transparentan i inkluzivan način i poziva na njegovu finalizaciju i usvajanje; ističe važnost prevencije i delotvornog praćenja istraga i presuda u predmetima koji se odnose na pretnje, zastrašivanja, uznemiravanja, govor mržnje i fizičko nasilje nad novinarima, i u tom smislu konstatuje prve korake nedavno preduzete na osnovu Sporazuma o saradnji i merama za podizanje nivoa bezbednosti novinara između Tužilaštva, Ministarstva unutrašnjih poslova i novinarskih udruženja; poziva da se obezbedi delotvoran nadzor Regulatornog tela za elektronske medije (REM) nad pružaocima medijskih usluga u predizbornoj kampanji i objavljivanje izveštaja na proaktivan i blagovremeni način; pozdravlja plan da se u narednom periodu formira Nadzorni odbor Narodne skupštine za kontrolu elektronskih i štampanih medija u toku izborne kampanje;
10. Konstatuje uključenost nekoliko organizacija civilnog društva (OCD) u rad na unapređenju pravnog izbornog okvira i prakse sprovođenja izbora i izbornih kampanja; pozdravlja njihov doprinos u toku međustranačkog dijaloga uz posredovanje EP i njihovu buduću uključenost u proces; naglašava da je uloga parlamenta izuzetno važna u ovom procesu i da kontinuirana saradnja sa organizacijama civilnog društva dodatno jača njegovu ulogu; osuđuje bilo kakve verbalne ili fizičke napade, pritisak i negativnu kampanju protiv OCD; pozdravlja mere koje su preduzete u cilju transparentnosti i procesa konsultacija, uključujući javna slušanja, redovne sastanke i konsultacije sa Nacionalnim konventom o Evropskoj uniji (NKEU), kao važnim delom postupka pregovora; i pohvaljuje saradnju između relevantnih parlamentarnih odbora, kao i između Odbora za evropske integracije i NKEU;
11. Podseća na potrebu za daljim jačanjem nezavisnosti i odgovornosti pravosuđa, uključujući trenutne ustavne reforme; ohrabruje Srbiju da radi na daljem jačanju dosadašnjih rezultata u pogledu borbe protiv korupcije i organizovanog kriminala; pohvaljuje što je Srbija uklonjena sa liste FATF-a;
12. Pohvaljuje dalji napredak Srbije ka uspostavljanju funkcionalne tržišne ekonomije; ohrabruje Srbiju da nastavi sa svojim naporima na jačanju konkurentnosti, unapređenja poslovnog okruženja, borbe protiv nezaposlenosti mladih i odliva mozgova; pohvaljuje primenjene ekonomske reforme i ohrabruje Srbiju da nastavi sa strukturnim reformama koje su predstavljene u Programu ekonomskih reformi 2019-2021 (ERP); naglašava da je neophodna saradnja EU i Srbije u cilju podsticanja ekonomskog rasta, kroz inovacije, povezivanje, nove tehnologije;
13. Žali zbog trenutnog zastoja u pregovorima na visokom nivou u okviru dijaloga između Beograda i Prištine uz posredovanje EU, zbog uvođenja taksi od 100% na robu iz Srbije i Bosne i Hercegovine od strane Prištine u novembru 2018. godine; poziva Prištinu da bez daljeg odlaganja ukine ove mere kojima se krši duh Sporazuma o stabilizaciji i pridruživanju (SSP) i teksta Sporazuma o slobodnoj trgovini u Centralnoj Evropi (CEFTA); ponavlja potrebu za konstruktivnim angažovanjem u dijalogu kako bi se postigao sveobuhvatni i pravno obavezujući sporazum o normalizaciji odnosa; ponavlja poziv na puno sprovođenje svih dogovora koji su postignuti u dijalogu između Beograda i Prištine uz posredovanje EU, a naročito apeluje da se uspostavi Zajednica srpskih opština i da se sprovede dogovor o energetici; pozdravlja kontinuiranu posvećenost Beograda dijalogu o normalizaciji odnosa sa Prištinom;
14. Ponavlja poziv Srbiji da se postepeno usklađuje sa zajedničkom spoljnom i bezbednosnom politikom EU, u skladu sa zahtevima svog Pregovaračkog okvira i Sporazuma o stabilizaciji i pridruživanju; pohvaljuje aktivno učešće Srbije u misijama i operacijama EU u okviru sprovođenja zajedničke spoljne i bezbednosne politike i u listi borbenih grupa EU, kao i njene napore da identifikuje mogućnosti za saradnju sa Evropskom odbrambenom agencijom; ohrabruje Srbiju da se postepeno usklađuje sa zajedničkom viznom politikom EU;
15. Podseća da su regionalna saradnja i dobrosusedski odnosi značajan deo proširenja i procesa stabilizacije i pridruživanja; naglašava potrebu da region prevaziđe nasleđe prošlosti i podstakne međusobno poverenje, kao i da stvori klimu pogodnu za rešavanje otvorenih bilateralnih pitanja i da intenzivnije sarađuje; podseća na izjavu iz Sofijske deklaracije da je EU odlučna da ojača i intenzivira svoje angažovanje na svim nivoima kako bi podržala političku, ekonomsku i društvenu transformaciju regiona, njegovu stabilnost i bezbednost, što uključuje i povećanu pomoć;
16. Pozdravlja činjenicu da finsko predsedavanje Savetu smatra politiku proširenja strateškim ulaganjem u mir, stabilnost i razvoj u Evropi; poziva predstojeće hrvatsko predsedavanje Savetu da pruži novi podsticaj procesu proširenja na Samitu lidera EU i Zapadnog Balkana, koji će biti održan u maju 2020. godine; naglašava da je posvećenost osnovnim evropskim vrednostima od posebnog značaja za sve partnere koji teže članstvu u EU; naglašava važnost pristupa kojim se procena napretka svake zemlje vrši na osnovu pojedinačnih zasluga bez rizika da se kandidati za članstvo međusobno usporavaju u tom procesu; naglašava nedvosmislenu podršku Srbiji u procesu evropskih integracija.